Juwelierswarewinkels by KZN-sentrum beroofSkermgreep uit die kringtelevisiebeeldmateriaal (Rusa/Facebook) ŉ Veiligheidsbeampte is in ŉ kritieke toestand ná hy Woensdag tydens ŉ rooftog by die Gateway-winkelsentrum in KwaZulu-Natal geskiet is. Reaction Unit South Africa (Rusa) se beheerkamer het sedert omstreeks 14:30 verskeie oproepe ontvang van inkopiegangers wat inligting oor die rooftog verskaf het. Die beampte aan diens het gehoor ‘n groot groep verdagtes het op Damjee Jewellers en NWJ toegeslaan, het Rusa in ŉ verklaring gesê. Alle beskikbare reaksiebeamptes en Rusa-paramedici is na die toneel ontbied. “Met hul aankoms by die toneel het hulle ŉ veiligheidsbeampte in die parkeerterrein aangetref wat geskiet is.” Hy was in ŉ kritieke toestand en is op die toneel deur paramedici van Netcare 911 gestabiliseer. Die rowers het verskeie skote gevuur, aldus inkopiegangers. Verskeie 9 mm en aanvalsgeweer-doppies is in die sentrum gevind. “Die rowers het na bewering met ŉ wit Toyota Corolla en ŉ wit Mazda-bakkie gevlug.” Shawn Herbst, woordvoerder van Netcare 911, het gesê die veiligheidsbeampte is in die maag geskiet. Hy het bevestig die man is na ŉ nabygeleë hospitaal geneem vir dringende behandeling. Ooggetuies het aan Netcare 911 gesê daar was tussen 10 en 15 verdagtes wat op die juwelierswarewinkels toegeslaan het. Kringtelevisiebeeldmateriaal van die voorval is beskikbaar in die kommentaargedeelte op hierdie Facebook-plasing.